Valaki résen volt a paksi lakosságból, és rendőrt hívott a Bőszénfáról kisbuszokkal érkező közmunkás-különítményre. A rendőrök egyből rájöttek, hogy nem menekültekkel van dolguk, de azért igazoltatták a csoportot. "Úgy látszik, olyan időket élünk, hogy mindenki mindenkit feljelent" - állapította meg a bőszénfai polgármester.

Huszonnégy közfoglalkoztatottat vitt jutalomútra a bőszénfai polgármester. Paksra vitte őket ebédelni, de mielőtt megérkeztek volna az étterembe, rendőrt hívtak rájuk, mert valaki migránsoknak hitte a közmunkásokat - adta hírül a Sonline Somogy megyei hírportál.

A paksi vendéglőben előre asztalt fogtak, de egy kicsivel hamarabb ért oda a két kisbusz, mint a megbeszélt időpont. Egy közeli lakótelep mellett parkolt le a küldöttség, amikor megjelentek a rendőrjárőrök. A két fiatal rendőr, amint meglátta a Darányi Ignác Terv feliratú kisbuszt, mosolyogni kezdett, és elmondta, hogy lakossági bejelentésre érkeztek. A két járőr kedélyesen elbeszélgetve ugyan, de azért mindenkit igazoltatott, végül távozott.

© MTI / Bugány János

"Egy kicsit azért bántott minket a történet, keserű volt a szánk íze, hiszen a fiúk és a lányok is keményen dolgoztak egész évben, s bennünk motoszkált, hogy úgy látszik, olyan időket élünk, hogy mindenki mindenkit feljelent, de szerencsére a kirándulás hangulatát mindez nem törte meg. Hazafelé már ugrattuk is egymást a történtekkel" - mondta Nyitrai István polgármester.

A településvezető egyébként azért vitte jutalomútra a jól teljesítő közmunkásokat, mert igen sikeres szezont zártak, útfelújítást, árkolást, kátyúzást és padkafelújítást végeztek a faludban. Nyitrai István szerint hárommillió forintnyi munkát tudtak úgy elvégeztetni, hogy a falunak egy fillérjébe sem került.